Document ID: /roh_data/filtered/fineweb-2-filterrobots_roh.jsonl.gz/50479

La dominanza norvegiaisa cuntinuescha tar ils campiunadis mundials ad Oberstdorf. Las Norvegiaisas cun Tiril Weng, Heidi Weng, Therese Johaug e la giuvna Helene Marie Fossesholm han gudagnà cleramain la cursa da staffetta (2 giadas 5 km classic + 2 giadas 5 km skating). La finala han ellas battì las Russas per 26,6 secundas. La medaglia da bronz gudognan las Finlandaisas (+ 46,2 secundas) ch'han battì en in sprint final las Americanas.
Svizras ditg en il cumbat per medaglias
Il quartet svizzer ha ditg dastgà siemiar d'ina medaglia. Suenter che Laurien van der Graaff e Nadine Fähndrich èn curridas en il stil classic sa chattava la Svizra sin plaz 5, paucas secundas davos in plaz da podest. Las duas giuvnas Lydia Hiernickel ed Alina Meier han en il stil liber però anc pers temp ed intginas posiziuns. Cun quest 7avel plaz han las Svizras dentant cuntanschì lur finamira.
Dischillusiun e larmas tar la Svezia
Cun grondas aspectativas è il quartet svedais partì en questa cursa. La finala han las defensuras dal titel stuì magunar ina dira terrada, era perquai ch'il material n'ha betg funcziunà – quai principalmain durant las emprimas duas rundas en il stil classic. Enstagl da defender il titel da Seefeld 2019 u almain gudagnar ina medaglia, han las Svedaisas stuì sa cuntentar cun il 6avel plaz.